Axel Vigfússon fæddist í Vestmannaeyjum 16. október 1918 og lést 28. júní 2001 . Foreldrar hans voru Vigfús Jónsson , formaður og útgerðarmaður í Holti , og Guðleif Guðmundsdóttir , frá Vesturhúsum í Vestmannaeyjum . Síðari kona Vigfúsar , Valgerður Jónsdóttir , sá um uppeldi Axels og reyndist honum vel meðan hún var á lífi . Axel , sem oftast var kallaður Púlli , veiktist þegar hann var á öðru aldursári og náði ekki andlegum þroska . Axel dvaldi á elliheimilinu í Skálholti í Vestmannaeyjum fram að eldgosinu 1973 er hann fluttist á Kópavogshælið , þar sem hann undi hag sínum vel þrátt fyrir fjarlægðina frá Vestmannaeyjum . Síðustu árin dvaldi hann í góðu yfirlæti á Hraunbúðum í Vestmannaeyjum . Árni Elfar sagði eitt sinn í viðtali að það væru margir minnisstæðir menn úr bæjarlífinu í Eyjum en þá sérstaklega tveir sem eru fallnir frá . Nefndi hann Púlla sem annan þeirra og Jóhann Friðfinnsson hinn . Segir Árni : „ Ég man sérstaklega eftir einum manni sem setti sterkan svip á bæjarlífið í Eyjum á þessum árum og það var hann Púlli . Ég sá Púlla í Eyjum rétt áður en hann dó þegar ég var í heimsókn á elliheimilinu . Ég hélt að hann væri löngu látinn þar sem hann var svo fatlaður maður en þá sat hann þarna í anddyrinu með bílinn sinn . Þetta er eitt það lygilegasta sem hefur komið fyrir mig . “